'Grant: Enginn boðið mér til Chelsea'
Ísraelsmaðurinn Avram Grant segir að fregnir um að honum hafi verið boðið að koma til starfa hjá Chelsea á ný séu algjörlega úr lausu lofti gripnar.
Fljótlega eftir að Rafael Benítez var ráðinn fóru af stað fréttir um að Grant, sem var knattspyrnustjóri Chelsea 2007-08, kæmi aftur til félagsins í einhvers konar ráðgjafahlutverki, Spánverjanum til aðstoðar. Þar var vísað til vináttu Grants og eiganans, Romans Abramovichs.
"Enginn hjá Chelsea hefur boðið mér þetta starf. Ég heyrði þessar sögur en þær skipta engu máli. Aðalmálið er að Chelsea er með knattspyrnustjóra og verður að styðja við bakið á honum en ekki horfa í aðrar áttir. Þetta er ekki góð hugmynd núna. Ég vil helst ekki ræða mikið um sjálfan mig því ég hef öðrum hnöppum að hneppa," sagði Grant, sem sagði af sér sem þjálfari Partizan Belgrad í vor eftir að liðið varð serbneskur meistari undir hans stjórn.
"Benítez er mjög reyndur þjálfari og stjóri, og það væri rangt ef hann yfirgæfi félagið eftir aðeins nokkrar vikur í starfi. Hann þarf að nýta alla sína reynslu til að beina félaginu í rétta átt, og forráðamenn þess þurfa að gera allt sem þeir geta til að hjálpa honum en ekki eyða tímanum í að horfa annað," sagði Avram Grant við BBC.
Ísraelsmaðurinn Avram Grant segir að fregnir um að honum hafi verið boðið að koma til starfa hjá Chelsea á ný séu algjörlega úr lausu lofti gripnar.
"Enginn hjá Chelsea hefur boðið mér þetta starf." sagði Grant, sem sagði af sér sem þjálfari Partizan Belgrad í vor.
Liðið varð serbneskur meistari undir hans stjórn.